บอร์ดกรุงไทยแห่ลาออกเปิดทางการเมืองฮุบเก้าอี้
บอร์ดกรุงไทยระส่ำ เซ็นหนังสือลาออกยกแผง 4 คน เหตุสัญญาณการเมืองแทรก หาคนใกล้ชิดการเมืองเสียบ
10 ต.ค. 2554

บอร์ดกรุงไทยระส่ำ เซ็นหนังสือลาออกยกแผง 4 คน เหตุสัญญาณการเมืองแทรก หาคนใกล้ชิดการเมืองเสียบ
แหล่งข่าวจากธนาคารกรุงไทย เปิดเผยว่า ขณะนี้เริ่มมีสัญญาณการเมืองเข้าแทรกการทำงานของคณะกรรมการธนาคารกรุงไทย โดยมีความชัดเจนที่รัฐบาลชุดนี้จะส่งคนที่ใกล้ชิดการเมืองเข้ามาทำงานในคณะกรรมการธนาคารแทน ทำให้คณะกรรมการของธนาคาร 4 คน ได้แก่ นายสันติ วิลาสศักดานนท์ นายญาณศักดิ์ มโนมัยพิบูลย์ นายนฤนาท รัตนะกนก และนายพงษ์เทพ ผลอนันต์ ได้เซ็นหนังสือลาออกในการประชุมครั้งสุดท้ายปลายเดือน ก.ย.ที่ผ่านมา 
ทั้งนี้ เมื่อรวมกับที่ว่างในตำแหน่งของ นายดุสิต นนทะนาคร กรรมการธนาคารที่เสียชีวิตก่อนหน้านี้ ทำให้ขณะนี้คณะกรรมการธนาคารกรุงไทยว่างลงรวม 5 คน จากคณะกรรมการธนาคารที่มีทั้งสิ้น 12 คน เท่ากับจะเหลือกรรมการธนาคารอยู่เพียง 7 คน
แหล่งข่าวจากธนาคารกรุงไทย เปิดเผยว่า ที่น่าเป็นห่วงคือ เมื่อคณะกรรมการทั้ง 4 คน ลาออกพร้อมกัน ทำให้ในส่วนของคณะกรรมการบริหารขณะนี้เหลือเพียง 3 คน ได้แก่ นางเบญจา หลุยเจริญ รองประธานกรรมการมาจากกระทรวงการคลัง ซึ่งเพิ่งได้รับแต่งตั้งให้เป็นประธานคณะกรรมการบริหาร นายจำลอง อติกุล และนายอภิศักดิ์ ตันติวรวงศ์ จากเดิมธนาคารจะมีคณะกรรมการบริหารทั้งสิ้น 5 คน ซึ่งการกลั่นกรองเรื่องต่าง ๆ ต้องผ่านกรรมการบริหารก่อนมาถึงกรรมการธนาคารก็อาจส่งผลต่องานได้
“บอร์ดบริหารงานเยอะมาก เหมือนทำงานประจำ กรณีแต่งตั้งให้นางเบญจาเป็นประธานกรรมการบริหารควบด้วย ก็ยังงงกันอยู่ เพราะหน้าที่หลักคือเป็นข้าราชการประจำของรัฐ ไม่ใช่มาทำงานบริหารธนาคารเป็นหลักแล้วคนข้างนอกจะมองธนาคารยังไง เพราที่กรรมการลาออกยกชุด ก็เพราะแน่นอนแล้วว่ารัฐบาลจะส่งคนของตัวเองเข้ามา เลยชิงลาออกกันก่อนไม่รู้ต่อไปจะให้เซ็นอะไร ไม่คุ้มหากวันดีคืนดีถูก ป.ป.ช.สอบ” แหล่งข่าวจากธนาคารกรุงไทย เปิดเผย